“หุ้นไอที” วิ่งคึก! เก็งงบ Q1 โต โบรกเชียร์ซื้อ SYNEX เป้า 29 บ. ชี้ผลงานครึ่งปีแรกสดใส
ราคาหุ้นกลุ่ม “ไอที” วิ่งคึก! คาดนักลงทุนเก็งงบไตรมาส 1/65 โตแกร่ง โบรกเชียร์ “ซื้อ” หุ้น SYNEX ราคาเป้าหมาย 29 บ. ชี้ผลงานครึ่งปีแรกสดใส ไร้กระทบวิกฤติชิปขาดแคลน-เงินเฟ้อพุ่ง
ราคาหุ้นกลุ่ม “ไอที” วิ่งคึก! คาดนักลงทุนเก็งงบไตรมาส 1/65 โตแกร่ง โบรกเชียร์ “ซื้อ” หุ้น SYNEX ราคาเป้าหมาย 29 บ. ชี้ผลงานครึ่งปีแรกสดใส ไร้กระทบวิกฤติชิปขาดแคลน-เงินเฟ้อพุ่ง
1 เม.ย. 2565

ผู้สื่อข่าวรายงานว่า ณ เวลา 11:39 น. ราคาหุ้นบริษัท เอสวีโอเอ จำกัด (มหาชน) หรือ SVOA อยู่ที่ระดับ 4 บาท บวก 0.66 บาท หรือ 19.76% สูงสุดที่ระดับ 4.18 บาท ต่ำสุดที่ระดับ 3.38 บาท ด้วยมูลค่าการซื้อขาย 1.36 พันล้านบาท
ด้านราคาหุ้น บริษัท ไอที ซิตี้ จำกัด (มหาชน) หรือ IT อยู่ที่ระดับ 17.90 บาท บวก 0.80 บาท หรือ 4.68% สูงสุดที่ระดับ 18.20 บาท ต่ำสุดที่ระดับ 17.10 บาท ด้วยมูลค่าการซื้อขาย 49.58 ล้านบาท
ขณะที่ราคาหุ้น บริษัท ซินเน็ค (ประเทศไทย) จำกัด (มหาชน) หรือ SYNEX อยู่ที่ระดับ 26.75 บาท บวก 0.25 บาท หรือ 0.94% สูงสุดที่ระดับ 26.75 บาท ต่ำสุดที่ระดับ 26.25 บาท ด้วยมูลค่าการซื้อขาย 21.80 ล้านบาท
ส่วนราคาหุ้น บริษัท คอปเปอร์ ไวร์ด จำกัด (มหาชน) หรือ CPW อยู่ที่ระดับ 5.65 บาท บวก 0.40 บาท หรือ 7.62% สูงสุดที่ระดับ 5.85 บาท ต่ำสุดที่ระดับ 5.20 บาท ด้วยมูลค่าการซื้อขาย 53.46 ล้านบาท
 
ด้าน นายพิสุทธิ์ งามวิจิตวงศ์ ผู้อำนวยการอาวุโส ฝ่ายวิเคราะห์หลักทรัพย์ บล.กสิกรไทย กล่าวว่า ราคาหุ้นกลุ่มค้าปลีก IT ในรูปแบบ wholesale-retail ที่ปรับตัวขึ้นมา คาดมาจากการเก็งกำไรในผลประกอบการไตรมาส 1/65 ที่จะดีกว่าช่วงเดียวกันของปีก่อน เนื่องจากมีการสต็อกสินค้าไว้ค่อนข้างมากมาตั้งแต่ปลายปี 64 ทำให้ไม่ได้รับผลกระทบจากวิกฤติชิปขาดแคลน รวมถึงยังเป็นหุ้นกลุ่มปลอดภัยจากสงครามระหว่างรัสเซียและยูเครน และเงินเฟ้อที่พุ่งขึ้น
อย่างไรก็ตาม ทางฝ่ายวิเคราะห์ ได้แนะนำซื้อหุ้น SYNEX โดยให้ราคาเป้าหมายที่ 29.00 บาท จากอุตสาหกรรมฯที่ไม่ได้แย่เกินไป และยังมีการสต็อกสินค้าที่สามารถรองรับความต้องการซื้อยาวไปจนถึงกลางปีนี้ ส่งผลให้ผลการดำเนินงานในครึ่งปีแรกเติบโต